Polisie sê oor #FeesMustFall-betogingsDié foto is wyd op sosiale media versprei oor betogings in Kaapstad se middestad op 26 Oktober 2016 (Foto via @helenzille, Twitter; Fotograaf onbekend) ŉ Man wat duidelik op ŉ foto uitgeken kan word wat wyd op sosiale media versprei is terwyl hy die venster van ŉ polisievoertuig breek, is in hegtenis geneem. Lt.genl. Khomotso Phahlane, waarnemende nasionale polisiekommissaris, het Vrydag gesê die SAPD het ŉ drie dag lange nasionale bestuursforumvergadering afgehandel. Dié forum, wat bestaan uit die waarnemende nasionale polisiekommissaris, adjunk nasionale kommissarisse, streekskommissarisse, afdelingskommissarisse en provinsiale kommissarisse, het onder andere die voortslepende #FeesMustFall-betogings bespreek. Volgens Phahlane is die 33-jarige man, wat op die foto te sien is, Vrydag by sy werk in Observatory in hegtenis geneem. “Hy sal Maandag in die hof verskyn op aanklag van opsetlike saakbeskadiging.” Phahlane het dit benadruk die man is ŉ skoonmaker by ŉ universiteit en nie ŉ student nie. Ongeveer 2 000 persone het Woensdag aan ŉ betoging in Kaapstad se middestad deelgeneem onder die #FeesMustFall-vaandel. Die betoging was egter gewelddadig in en om die parlementêre distrik en polisiebeamptes moes skokgranate gebruik om die skare te verdaag. ŉ Aantal ander polisievoertuie en winkelvensters is ook beskadig. “Die polisie wat tydens die optog aan diens was, is herhaaldelik uitgelok. ŉ Brandende kamma doodskis is ook tussen die beamptes ingegooi en betogers het hul algehele disrespek vir wet en orde getoon deur oor stilstaande polisievoertuie te klouter.” Phahlane het bygevoeg ŉ aantal voorvalle van brandstigting is die afgelope week aangemeld en eiendom en voertuie is beskadig, insluitend ŉ polisievoertuig en roetinepatrolliemotor wat in Braamfontein aan die brand gesteek is. “Twee verdagtes is in verband met dié brandstigting in hegtenis geneem.” Twee busse is ook aan die brand gesteek, insluitend ŉ bus wat studente vervoer het. “Niemand is gelukkig tydens die voorvalle beseer nie,” het hy bygevoeg. Daar was ook ŉ aantal brande op kampusse, waaronder ŉ tennisklubhuis wat by Rhodes-Universiteit in Grahamstad aan die brand gesteek is. Boeke in die biblioteek by die Universiteit van die Witwatersrand is ook aan die brand gesteek. ŉ Petrolbom is ook Vrydagoggend om 04:00 in die finansiële gebou van die Kaapse Skiereiland Universiteit van Tegnologie op die Bellville-kampus gegooi. “Drie mans wat van diefstal beskuldig is by die Walter Sisulu Universiteit in die Oos-Kaap, is gestenig en met stokke geslaan, na bewering deur studente,” het Phahlane bygevoeg. “Een man is op die toneel dood, een het in die hospitaal beswyk en een is steeds in ŉ kritieke toestand.” Phahlane het gesê Wits word steeds geteister deur misdaad, intimidasie en aanvalle op wetsgehoorsame burgers, insluitend polisiebeamptes. Phahlane het gesê die vraag ontstaan of die regmatige #FeesMustFall-inisiatief deur studente tot ŉ groot mate deur ŉ kriminele element oorgeneem is. “SAPD-bestuur benadruk dit dat daar geen ruimte is vir polisie-geweld nie. Enigiemand wat voel dat hul regte geskend is deur enige polisielid of optrede deur die polisie, word versoek om ŉ klag by die Onafhanklike Polisieondersoekdirektoraat (Opod) in te dien. Ons bedank en loof polisiebeamptes oor die land heen wat met selfbeheersing en binne die wet optree.” Phahlane het bygevoeg daar is verskeie persone wat hulle versoek om polisiebeamptes van universiteitskampusse te onttrek. “Ons benadruk dit dat dit die geweld en kriminele optrede op die kampusse is wat die teenwoordigheid van die SAPD noodsaak. Ons respekteer die visekanseliers van die universiteite en hul uitvoerende rade en veiligheidsbestuur in die uitvoer van hul mandate en sal hulle ondersteun om kriminele dade te help verhoed om ŉ klimaat te verseker waar studente kan leer en eksamens kan aflê.”